Publication: Magyar Közlöny
Issue: MK-1999-74 (Year: 1999, Number: 74)
Era: 1990-2004
Section: a 34/1999. (VIII. 24.) OM rendelethez
Paragraph Index: 307

5. A képzés főbb tanulmányi területei és arányai 5.1. Elméleti alapozó képzés A Montessori-, illetve a reformpedagógiával kapcsolatos általános elméleti alapozás. Pedagógiai vonatkozásban: a reformpedagógia története, főbb irányzatainak pedagógiai elmélete és nevelési gyakorlata, a Montessori-pedagógia története, elmélete, az iskolai alternativitás elméleti kérdései, pedagógiai és szociológiai alapjai. Pszichológiai vonatkozásban: a Montessori-pedagógia általános pszichológiai és fejlődéslélektani alapjai, a pedagógus személyisége, csoportfolyamatok pszichológiája. Az elméleti alapozó képzés a tanórákban kifejezett képzési időnek legalább a 30%-át adja. 5.2. A Montessori-pedagógia módszertani elmélete és gyakorlata A Montessori-pedagógia metodikájának sajátos elméleti kérdései és gyakorlata; speciális tanítási technikák és eszközhasználat (kozmikus ismeretek, matematika, anyanyelv vonatkozásában); Montessori oktatási gyakorlatok, egyéni fejlesztő tevékenység metodikája, a pedagógus személyiségfejlesztés és tanulói tevékenység vezetésének tréningjei, esetmegbeszélő csoport. A metodikai jellegű elméleti és gyakorlati képzés egyéni és csoportos formában, elméleti és gyakorlati foglalkozások keretében, a különböző Montessori intézményekben, szupervízióval összekapcsolt gyakorlati munka során valósul meg. Ez a képzési terület a képzési időnek legalább 50%-át alkotja, harmadában elméleti, kétharmadában gyakorlati foglalkozásokból és tréningekből áll, amelyből a külső intézményi gyakorlat a teljes képzési idő legalább 25%-át alkotja.

Source: https://magyarkozlony.hu/hivatalos-lapok/901d8c6b64c1589b7abe98398ad52c80a041d5ed/dokumentumok/8016381309e9c8ba522ed765568d807087cccc2a/letoltes